ปภ.รายงานยังคงมีสถานการณ์อุทกภัยในพื้นที่จังหวัดกาญจนบุรี ประสานจังหวัดเตรียมพร้อมรับมือฝนตกหนักบางแห่งและคลื่นลมแรงในช่วงวันที่ 27 – 31 กรกฎาคมนี้
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” ทำให้เกิดน้ำท่วมฉับพลัน น้ำป่าไหลหลาก และดินถล่มใน 20 จังหวัด ปัจจุบันสถานการณ์คลี่คลายแล้ว 19 จังหวัด ยังคงมีสถานการณ์อุทกภัยในจังหวัดกาญจนบุรี ปัจจุบันระดับน้ำลดลง ประชาชนเริ่มทยอยเดินทางกลับเข้าที่พักอาศัย คงเหลือ ณ จุดอพยพ 50 คน ทั้งนี้ ได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องในพื้นที่ เร่งให้การช่วยเหลือผู้ประสบภัยอย่างเต็มกำลัง
  อย่างไรก็ตาม พบว่า ในช่วงวันที่ 27 – 31 กรกฎาคม จะมีหย่อมความกดอากาศต่ำปกคลุมอ่าวตังเกี๋ย ทำให้ภาคเหนือและภาคตะวันออกเฉียงเหนือ มีฝนตกหนักบางแห่ง ประกอบกับมรสุมตะวันตกเฉียงใต้ กำลังปานกลาง พัดปกคลุมทะเลอันดามัน ประเทศไทย และอ่าวไทย มีกำลังแรงขึ้น ทำให้ภาคใต้ ภาคกลาง และภาคตะวันออกมีฝนตกเพิ่มมากขึ้นและฝนตกหนักบางแห่ง ทะเลอันดามันมีคลื่นสูง 2 – 4 เมตร และอ่าวไทยตอนบนมีคลื่นสูง 2 – 3 เมตร จึงได้ประสานจังหวัดในพื้นที่เสี่ยงภัย เตรียมพร้อมรับมืออันตรายจากฝนตกหนัก โดยจัดเจ้าหน้าที่ติดตามสภาพอากาศและเฝ้าระวังสถานการณ์ภัยตลอด 24 ชั่วโมง ตลอดจนแจ้งเตือนประชาชนให้ติดตามพยากรณ์อากาศและระมัดระวังอันตรายจากฝนตกหนักและคลื่นลมแรงเรือเล็กควรงดออกจากฝั่งในระยะนี้ โดยประชาชนที่ได้รับผลกระทบจากสถานการณ์ภัย สามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง